Diari Oficial de la Generalitat Valenciana


Sumari del DOGV 5256, del 11-05-2006 (2006/5279)

ORDE de 27 de març de 2006, de la Conselleria de Cultura, Educació i Esport, per la qual es convoquen, per a l'exercici 2006, ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5256

Data del DOGV
:   11-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5279


Data del document
:   27-03-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * administració local
    * ajuda pública
    * protecció del patrimoni
    * societat sense fins de lucre
    * ordenació hidràulica
    * suport econòmic
    * patrimoni cultural

ORDE de 27 de març de 2006, de la Conselleria de Cultura, Educació i Esport, per la qual es convoquen, per a l'exercici 2006, ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana. [2006/X5279]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix, en l'article 31.5, la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u, de l'article 149 de la Constitució Espanyola. Estes funcions són assignades a la Conselleria de Cultura, Educació i Esport, pel Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.  
D'altra banda, en l'exercici de la competència en esta matèria, es va promulgar la Llei del Patrimoni Cultural Valencià, Llei 4/1998, d'11 de juny, de la Generalitat Valenciana, que conté el marc legal de protecció d'este patrimoni.  
D'acord amb el que establix l'article 91.1 de l'esmentada norma, a fi de contribuir a la conservació del patrimoni cultural valencià, la Conselleria de Cultura, Educació i Esport ha de convocar anualment els corresponents concursos públics per a la concessió d'ajudes dirigides al finançament d'actuacions de recuperació, restauració i manteniment de béns integrants d'este. Entre estos destaquen, a tota la Comunitat Valenciana, els immobles que es poden adscriure a la denominada arquitectura de l'aigua: ponts, aqüeductes, pous de neu i la resta de construccions hidràuliques d'interés patrimonial.  
Atesa la importància de l'arquitectura de l'aigua dins de l'àmbit territorial de la Comunitat Valenciana, fent ús de les facultats conferides per l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Es convoquen ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana, i s'aproven les bases per què es regix esta convocatòria, així com els annexos I i II relatius al model normalitzat de sol·licitud i a l'alta de tercers respectivament.  
Segon  
Estes ajudes seran finançades a càrrec de la línia T4443000 del programa 66.34.27.096.03.1 del pressupost de la Generalitat Valenciana per a 2006, per una quantia màxima de 100.000,00 euros.  
DISPOSICIONS FINALS  
Primera  
Es delega en el director general de Patrimoni Cultural Valencià la facultat de resoldre la concessió d'estes ajudes i de dictar les resolucions necessàries per al desplegament i execució de la present orde.  
Segona  
La present orde produirà efectes des del dia de la seua publicació en el Diari Oficial de la Generalitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant el conseller de Cultura Educació i Esport en el termini d'un mes, a comptar de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos, a comptar de l'endemà de la publicació.  
Les Administracions públiques només podran interposar recurs contenciós administratiu en la forma i els terminis que preveuen els preceptes anteriors i, si és el cas, els articles 44 i 46.6 de la Llei Reguladora de la Jurisdicció contenciosa administrativa.  
València, 27 de març de 2006  
El conseller de Cultura, Educació i Esport,  
ALEJANDRO FONT DE MORA TURÓN  
Bases per a la concessió d'ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana.  
Primera. Objecte  
1. L'objecte d'estes ajudes és cofinançar les actuacions de restauració i conservació de béns immobles d'interés patrimonial que formen part del patrimoni definit com a arquitectura de l'aigua, considerant com a tal els ponts, els aqüeductes, els pous de neu i la resta de construccions hidràuliques de la Comunitat Valenciana. Les dites actuacions hauran de ser realitzades per ajuntaments i entitats sense ànim de lucre.  
2. Només podran ser objecte d'estes ajudes les actuacions tendents a la restauració, reparació o conservació d'elements constructius o estructurals que formen part integrant i consubstancial dels mateixos immobles que es poden adscriure a l'arquitectura de l'aigua.  
Segona. Beneficiaris  
Poden optar a estes ajudes:   
Els ajuntaments i les entitats, en general, sense ànim de lucre.  
Tercera. Formalització de les sol·licituds, el termini de presentació i la documentació que ha d'acompanyar inicialment i preceptivament a estes.  
1. Les sol·licituds es formularan segons el model de l'imprés normalitzat que s'adjunta a la present com a annex I i que figura en la direcció d'Internet http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià. Les sol·licituds, segons model normalitzat, també estaran a disposició de les persones interessades a les dependències centrals de la Direcció General de Patrimoni Cultural Valencià i a les direccions territorials de Cultura, Educació i Esport.  
2. Les sol·licituds hauran de ser subscrites pels qui detenten la representació en cada cas, conforme a la normativa d'aplicació.  
3. Les sol·licituds inclouran necessàriament les mencions següents i a estes s'adjuntarà, inicialment i preceptivament, la documentació que es detalla a continuació.  
a) Projecte simplificat, subscrit per un tècnic competent en la matèria proposada, que contindrà un estudi sobre els valors històrics, artístics, arquitectònics o etnològics, la intervenció proposada i els efectes d'esta sobre estos valors.  
El projecte simplificat haurà de contemplar, com a mínim, els aspectes següents:   
. Dades rellevants sobre l'immoble.  
. Memòria històrica i constructiva.  
. Estat actual.  
. Proposta d'intervenció.  
. Documentació fotogràfica.  
. plecs, si és el cas  
. Plans.  
. Pressupost total de contracta amb IVA inclòs de la intervenció que es pretén realitzar, incloent el corresponent a seguretat i salut.  
. Estudi de seguretat i salut segons Reial Decret 1.627/1997.  
b) Acreditació de l'existència de la institució sense ànim de lucre, per mitjà d'un certificat actualitzat expedit pel Registre de Societats o Fundacions, acreditatiu de la inscripció de l'entitat en el mencionat registre, en cas que es tracte d'una entitat d'este tipus; en altres casos, fotocòpia compulsada dels estatuts de l'entitat, inscrits en el registre corresponent, on ha de constar explícitament la inexistència d'ànim de lucre.  
c) Acreditació de la representació i de la capacitat del signatari de la sol·licitud per a representar l'ajuntament o a l'entitat sense ànim de lucre, que podrà consistir en un document públic o, almenys, en una certificació de l'acord adoptat per l'òrgan de govern que corresponga en el que es faculte el representant per a subscriure la sol·licitud. En tot cas s'hi haurà d'adjuntar una fotocòpia compulsada del DNI del sol·licitant.  
d) Acreditació de trobar-se al corrent de les obligacions tributàries i davant la Seguretat Social, en els termes i la forma que s'establix en l'article 14, paràgraf primer, apartat e), de la Llei 38/2003, de 17 de novembre, General de Subvencions, l'Orde de 30 de maig de 1996 de la Conselleria d'Economia i Hisenda i articles 13 i següents del Reglament de la Llei de Contractes de les Administracions Públiques, aprovat per Reial Decret 1098/2001, de 12 d'octubre. Quedaran exonerades, amb caràcter general, del compliment de la dita acreditació les entitats locals així com els ens i les empreses a què es referix l'article 5 del Text Refós de la Llei d'Hisenda Pública de la Generalitat Valenciana.  
e) Acreditació de no trobar-se sotmés a les prohibicions assenyalades en l'article 13 paràgrafs segon i tercer de la Llei 38/2003, de 17 de novembre, General de Subvencions en la forma prevista en l'article 13 paràgraf sèptim de la mencionada Llei, per mitjà d'un testimoni judicial, certificat telemàtic o transmissions de dades, o certificació administrativa. Quan no puguen ser expedits per l'autoritat competent, podrà ser substituïda per una declaració responsable, atorgada davant d'una autoritat administrativa o un notari públic.  
f) El compromís dels ajuntaments o de les entitats sense ànim de lucre, relatiu al cofinançament absolut i incondicional amb fons propis d'un mínim del 25% del cost total de l'actuació proposada, acreditant-lo fefaentment en tots els casos, per als ajuntaments, almenys, amb certificat de l'acord municipal adoptat respecte d'això i, si és possible, amb la resolució de disposició o compromís de la despesa. Els ajuntaments i les entitats sense ànim de lucre assumiran els costos del projecte tècnic i els de direcció tècnica de les obres. Es considera com a actuació proposada la definida en el projecte simplificat, descrit en l'apartat a) del punt 3 d'esta base i aportat pel sol·licitant.   
g) Acreditació de l'efectiva i prèvia disponibilitat de l'immoble en què es pretenen abordar les actuacions, justificant bé la titularitat d'este, que si es troba inscrit en el corresponent Inventari de Béns a nom de l'ajuntament o en el Registre de la Propietat a nom de l'entitat sense ànim de lucre, o la disponibilitat d'este per qualsevol altre títol vàlid en dret, que l'habilite per a la possessió o la tinença als fins estrictes de la realització de la intervenció, adjuntant en este últim cas, junt amb el títol de propietat, el consentiment fefaent prestat pel titular dominical de l'immoble.  
4. Les sol·licituds han de presentar-se al Registre General d'esta conselleria, a les direccions territorials de Cultura, Educació i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. També podran presentar-se en la forma prevista en l'article 31 del Reglament pel qual es regula la prestació dels servicis postals, aprovat per Reial Decret 1.829/99, de 3 de desembre (BOE de 31.12. 99).  
5. Només s'admetrà una sol·licitud per entitat sol·licitant, així com una sola sol·licitud per immoble.  
6. Les sol·licituds han de presentar-se en el termini d'un mes a partir de l'endemà de la publicació d'esta convocatòria en el Diari Oficial de la Generalitat Valenciana.   
7. D'acord amb el que establix l'article 71 de la Llei 30/1992, de 26 de novembre, modificada per Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base, es requerirà l'interessat perquè, en el termini de 10 dies, esmene la falta o perquè adjunte els documents preceptius, amb indicació que, si no ho fa així, se'l tindrà per desistit de la seua petició, prèvia resolució que haurà de ser dictada en els termes previstos en l'article 42 de la mencionada llei.  
Quarta. Criteris de prioritat i baremació  
Les ajudes es concediran d'acord amb els criteris següents:  
a) Rellevància patrimonial de l'immoble sobre el qual es pretén intervindre:  
. Immobles que es troben incoats o declarats com a béns d'interés cultural, incloent dins d'esta categoria els béns integrants de l'arquitectura de l'aigua que hi ha dins del perímetre delimitat d'un conjunt històric incoat o declarat que compten en el catàleg municipal amb el màxim nivell de protecció. S'acreditarà este últim punt amb l'oportú certificat de la secretaria local, expedit amb relació al catàleg municipal de béns i espais protegits. Es baremarà fins a un màxim de cinc punts.  
. Immobles que tinguen l'expressa consideració de bé de rellevància local en el Catàleg Municipal de Béns i Espais Protegits o siguen objecte de procediment urbanístic, que acoste a tal reconeixement específic, només en cas que s'haja superat el tràmit de l'informe patrimonial preceptiu i favorable previst en l'article 47.1 de la Llei 4/98, d'11 de juny, del Patrimoni Cultural Valencià S'ha d'acreditar este punt amb un certificat expedit a este efecte per la Secretaria de l'entitat local. Es baremarà fins a un màxim de tres punts.  
. Immobles inclosos en el catàleg de béns i espais protegits en qualsevol dels nivells de protecció que arbitra el Reglament de Planejament, exceptuant els béns de rellevància local ja descrits en el paràgraf anterior. S'acreditarà este punt per mitjà de l'oportú certificat expedit per la secretaria de l'entitat local amb relació amb este. Es baremarà fins a un màxim d'un punt.   
b) Nivell d'urgència, segons l'informe de la Unitat d'Inspecció de Patrimoni Historicoartístic de la Direcció General de Patrimoni Cultural Valencià. Es baremarà amb un màxim de cinc punts i un mínim de tres punts, en funció del criteri del tècnic inspector.  
c) Integració de l'immoble en un àmbit espacial culturalment significatiu pels seus valors paisatgístics o per la seua associació amb altres immobles representatius de l'evolució històrica del lloc o de l'esdevinidor històric d'antropització del territori. Es baremarà fins a un màxim de tres punts.  
d) Altres criteris addicionals  
. Repercussió de l'actuació proposada en la difusió de la cultura de l'aigua i dels seus valors associats. Es baremarà fins a un màxim de dos punts.  
. Major cofinançament de l'ajuntament o institució sense intenció de lucre respecte a la mínima prevista en les presents bases. Es baremarà fins a un màxim d'un punt.  
Quinta. Incoació, instrucció i resolució de la present convocatòria  
El present procediment es tramitarà i instruirà pel Servici de Patrimoni Arquitectònic i Mediambiental de la Direcció General de Patrimoni Cultural Valencià.  
1. Per a la valoració i selecció de les sol·licituds es constituirà una comissió avaluadora formada per la cap d'àrea de Patrimoni Cultural, que actuarà com a presidenta, el cap del servici del Patrimoni Arquitectònic i Mediambiental, i tres tècnics designats pel director general de Patrimoni Cultural Valencià, un dels quals actuarà com a secretari amb veu i vot.  
2. El Servici del Patrimoni Arquitectònic i Mediambiental elevarà la proposta de la comissió avaluadora al director general de Patrimoni Cultural Valencià, el qual resoldrà per delegació del conseller de Cultura, Educació i Esport. La resolució serà publicada en el Diari Oficial de la Generalitat Valenciana.  
3. La resolució es dictarà i publicarà en el termini màxim de tres mesos, a comptar de la publicació en el DOGV de la present convocatòria. La publicació en el DOGV de la resolució s'ajustarà al que disposa l'article 18.1 de la Llei 38/2003, de 17 de novembre, General de Subvencions. En cas de no dictar-se i publicar-se una resolució en este termini, s'entendran desestimades les sol·licituds.  
4. La quantia màxima de l'ajuda de la Generalitat Valenciana a percebre per cada beneficiari que, si és el cas, siga adjudicatari mai no podrà superar la quantitat de 25.000,00 euros, siga quin en siga el cost de l'actuació proposada en la sol·licitud per l'interessat.  
5. La motivació de la resolució que s'adopte quedarà acreditada en l'expedient.  
Sexta. Modificació de la resolució de concessió  
Tota alteració de les condicions tingudes en compte per a la concessió de l'ajuda, i en tot cas l'obtenció concurrent i sobrevinguda de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos supere el cost de l'activitat subvencionada.  
Sèptima. Obligacions dels beneficiaris  
1. Els beneficiaris estaran subjectes a allò que s'ha prescrit en la Llei 38/2003, de 17 de novembre, General de Subvencions i, en particular a totes les obligacions a què es fa referència en l'article 14 de la mencionada Llei.  
2. Els beneficiaris d'estes ajudes estan obligats a:  
. Sotmetre a autorització prèvia, d'índole patrimonial, el corresponent projecte tècnic de conformitat amb el que disposa l'article 35 de la Llei 4/98, d'11 de juny, del Patrimoni Cultural Valencià en cas d'actuacions que incidisquen sobre béns d'interés cultural.  
. Sotmetre el projecte a tràmit de supervisió en els casos en què siga legalment preceptiu.  
. Acreditar davant la Generalitat Valenciana la realització de la intervenció, així com el compliment dels requisits i condicions que determinen la concessió o el gaudi de l'ajuda.  
. Sotmetre's a les actuacions de comprovació a efectuar per la Direcció General de Patrimoni Cultural Valencià, si és el cas, així com qualssevol altres de comprovació i control financer que puga realitzar la Intervenció General de la Generalitat Valenciana.  
. Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. Per a això, el secretari de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. L'anterior comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts d'acord amb el que establix l'article 14.d de la Llei 38/2003, de 17 de novembre, General de Subvencions. Quan les actuacions hagen sigut finançades, a més de per la present subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons a les activitats subvencionades. Si entre les aportacions d'altres entitats o persones i les que contempla la present orde, se supera el cost de l'actuació, la Conselleria de Cultura, Educació i Esport reduirà la subvenció en l'excés que es produïsca. En tot cas haurà d'acreditar-se i justificar-se en la forma prevista anteriorment almenys l'efectiva disponibilitat dels fons a què ascendix l'import total de l'actuació en la quantia en què ha sigut pressupostada pel beneficiari de manera que quede assegurada la íntegra realització de la intervenció en els termes en què ha sigut proposta.  
. Executar les obres d'acord amb el projecte tècnic aportat i comunicar a la Direcció General de Patrimoni Cultural Valencià de la Conselleria de Cultura, Educació i Esport qualsevol incidència o variació que poguera produir-se respecte a este.  
. Contractar l'execució de les obres amb els requisits acreditables de capacitació d'empresa i remetre a la Direcció General de Patrimoni Cultural Valencià un certificat de l'acord d'adjudicació en els deu dies següents a la seua adopció en cas d'ajuntaments o si és el cas còpia del contracte subscrit a este efecte per a les entitats sense ànim de lucre també en el termini de deu dies.  
. Comunicar a la Direcció General de Patrimoni Cultural Valencià, amb l'antelació suficient, l'inici de les obres perquè, en cas que així es considere convenient, estiga present en la firma de l'acta de replantejament i inici d'obra un tècnic representant de l'administració.  
. Finalitzar totalment l'execució de l'actuació abans del dia 16 d'octubre de l'any en curs.  
. Fer constar en els cartells de l'obra la col·laboració de la Conselleria de Cultura, Educació i Esport de la Generalitat Valenciana, amb expressió del muntant de la subvenció concedida, per a la qual cosa hauran de remetre a la Direcció General de Patrimoni Cultural Valencià una fotografia en color del cartell d'obra col·locat en lloc visible. El model del cartell serà facilitat prèviament per la Direcció General de Patrimoni Cultural Valencià als qui siguen beneficiaris de la subvenció.  
. Assumir el finançament dels costos que excedisquen l'import de la present subvenció i justificant-ho.  
. Facilitar a la Direcció General de Patrimoni Cultural Valencià tota la informació que li siga requerida sobre qualsevol aspecte relatiu a l'actuació. En este apartat, la Direcció General de Patrimoni Cultural Valencià es reserva la inspecció de l'obra per un tècnic designat a este efecte per esta, així com la potestat d'anomenar un representant en la recepció de les obres.  
. Assumir totes les responsabilitats de qualsevol orde que es deriven de la present actuació, com a titular i promotor d'esta.  
. Comunicar a la Direcció General de Patrimoni Cultural Valencià la data de finalització de l'obra, amb antelació suficient per a convocar un tècnic de la Direcció General de Patrimoni Cultural Valencià per a la comprovació de la finalització de l'actuació sol·licitada.   
. Justificar la íntegra execució de la intervenció per a la qual es va sol·licitar la subvenció. El termini per a la presentació dels documents que justifiquen l'execució de la intervenció subvencionada finalitza el 31 d'octubre de 2006. Per a això, haurà d'aportar-se necessàriament la documentació següent:  
. L'acta de replantejament i inici d'obra.  
. El certificat de l'obra referida a la totalitat de l'obra per a la qual s'ha sol·licitat la subvenció, firmada per un tècnic director de l'obra, un representant de l'empresa adjudicatària de l'obra, un representant de la institució peticionària i, si així ho considera convenient la Direcció General de Patrimoni Cultural Valencià, per un tècnic representant de l'administració nomenat a este efecte, per a la qual cosa hauran de comunicar amb la suficient antelació la data prevista per a la firma del document mencionat. Els certificats es referiran a obres realment executades, i no s'admetran les destinades exclusivament a abonaments o bestretes a compte per materials, instal·lacions, equips o maquinària.  
. Unes fotografies en color de l'immoble, no menys de 10, que arrepleguen les fases següents: abans de la intervenció, durant la intervenció i després d'esta. Una fotografia del cartell d'obra col·locat en lloc visible.  
. El certificat final de l'obra, firmat pel tècnic director d'esta, sempre que se subvencione una actuació única i esta no siga objecte de part d'una obra major, el cost de la qual no estiga subvencionat per esta Direcció General.  
Octava. Pagament de les ajudes  
. El pagament de l'ajuda concedida es farà efectiu després de l'aportació per part del beneficiari dels documents descrits en l'últim paràgraf de la base sèptima, acreditatius de la total culminació de l'obra subvencionada, sense que s'admeten certificats d'abonaments o bestretes per materials, instal·lacions, equips o maquinària. A més, hauran de constar en la Direcció General de Patrimoni Cultural Valencià els documents exigits per esta i que hagen aportat els beneficiaris de la subvenció en els terminis exigits en esta orde segons cada cas.  
. La no-execució de l'obra completa segons el projecte simplificat aportat podrà donar lloc a la pèrdua de la subvenció, o bé s'abonarà la part proporcional a l'obra executada segons l'informe del tècnic representant de l'administració amb audiència prèvia en ambdós casos de l'interessat.  
. La subvenció serà abonarà proporcionalment al preu adjudicat a l'empresa pel beneficiari de la subvenció, quan este siga inferior al presentat en la sol·licitud. Este pressupost serà comunicat a la Direcció General de Patrimoni Cultural Valencià pel beneficiari, el qual ho comunicarà a esta Direcció General, conforme al paràgraf sèptim del punt 2 de la base sèptima.  
. L'incompliment de qualsevol dels terminis establits amb caràcter essencial en la present orde donarà lloc a la pèrdua de la subvenció amb audiència prèvia de l'interessat, incloent-hi el termini d'execució, que haurà d'haver-se consumit abans o en el dia fixat en la present orde com a termini de finalització de les obres.  
Novena. Reintegrament de quantitats percebudes  
Procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, de conformitat amb el que establix l'article 37 de la Llei 38/2003, de 17 de novembre, General de Subvencions, en els casos següents:  
a) Obtenció de la subvenció falsejant les condicions requerides per a això o ocultant aquelles que ho hagueren impedit.  
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient.  
d) Incompliment de l'obligació d'adoptar les mesures de difusió contingudes en l'apartat quatre de l'article 18 de la Llei 38/2003, de 17 de novembre, General de Subvencions.  
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a esta, procedent de qualssevol administració o ens públic o privat, nacional, de la Unió Europea o d'organismes internacionals.  
f) Incompliment de les obligacions imposades per l'administració als beneficiaris, així com dels compromisos adquirits per estos amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'administració als beneficiaris, així com dels compromisos per estos adquirits, amb motiu de la concessió de la subvenció, diferents dels anteriors, quan se'n derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a esta mateixa finalitat, procedent de qualssevol administracions o ens públic o privats, nacionals, de la Unió Europea o d'organismes internacionals.  
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.  
i) En els altres supòsits previstos en la normativa reguladora de la subvenció.  
Igualment, i en compliment d'allò que s'ha previst en l'apartat 3 de l'article 19 de la Llei 38/2003, de 17 de novembre, General de Subvencions, l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de la intervenció subvencionada.  
Deu. Inspecció i suport tècnic  
La Direcció General de Patrimoni Cultural Valencià podrà inspeccionar i supervisar en qualsevol moment les actuacions que s'acullen a esta convocatòria.